b'\n_START_ARTICLE_\nTripoli\n_START_SECTION_\nOsnivanje\n_START_PARAGRAPH_\nGrad je osnovan u 7. stolje\xc4\x87u pr. Kr. Iz ruku feni\xc4\x8dkih osniva\xc4\x8da pre\xc5\xa1ao je u vlast Cirene, od koje su ga oteli Karta\xc5\xbeani. Dalje je potpao pod vlast Rimljana, koji ga uklju\xc4\x8duju u svoju provinciju Afrika i daju mu ime Regija Syrtica. Po\xc4\x8detkom tre\xc4\x87eg stolje\xc4\x87a poslije Krista postaje poznata kao Regija Tripolitana (uklju\xc4\x8duje tri grada Sabratu, Oeau i Leptis, koja su povezana) i dobiva status zasebne provincije, pod Septimije Severom, koji je bio porijeklom iz Leptisa._NEWLINE_Kao i ostatak sjeverne Afrike, zauzimaju ga muslimani, po\xc4\x8detkom 8. stolje\xc4\x87a. Kao otomanska provincija (vilajet) Tripoli (uklju\xc4\x8duju\xc4\x87i zasebnu pokrajinu-sand\xc5\xbeak Cyrenaciu) pokriva ju\xc5\xbenu obalu Sredozemlja izme\xc4\x91u Tunisa i Egipta. Osim samog grada, oblast uklju\xc4\x8duje Cyrenaciu, lanac oaza u Aujila depresiji, Fezzan i oaze Ghadames i Ghat, sve to razdvojeno pje\xc5\xa1\xc4\x8danom i kamenitom pustom zemljom._NEWLINE_Godine 1510. zauzima ga Don Pedro Navarro za \xc5\xa0panjolsku, a 1523. biva pripojen Kraljevstvu Svetog Johna, koje je poslije potisnuto od strane otomanskih Turaka iz njihovih upori\xc5\xa1ta na otoku Rod. Kraljevstvo ga je dr\xc5\xbealo, uz neke pote\xc5\xa1ko\xc4\x87e, do 1551. godine. kada je bilo prisiljeno da ga preda turskom admiralu Sinanu, i Tripoli otada postaje jedno od piratskih upori\xc5\xa1ta koja su dr\xc5\xbeala u strahu obale kr\xc5\xa1\xc4\x87anskih zemalja._NEWLINE_Godine 1714. vladaju\xc4\x87i pa\xc5\xa1a Ahmed Karamanli preuzeo je titulu bega i izborio jednu vrstu djelimi\xc4\x8dne nezavisnosti od sultana. Ovakav slijed doga\xc4\x91aja je nastavljen i za vrijeme vladavine njegovih potomaka, a sve to povezano s drskim gusarenjem i razli\xc4\x8ditim ucjenama, sve do 1835. kada je Otomansko Carstvo (Porta) ponovo preuzelo unutarnje stvari i postavilo svog namjesnika. Novi turski pa\xc5\xa1a, s ograni\xc4\x8denim ovlastima, je bio razo\xc4\x8daran, i na kraju je dr\xc5\xbeava od od te oblasti uspostavila vilajet.\n_START_SECTION_\nTripolitanski rat\n_START_PARAGRAPH_\nPo\xc4\x8detkom 19. stolje\xc4\x87a kraljevstvo Tripolija je zbog svog gusarenja dva puta ratovalo sa Sjedinjenim Ameri\xc4\x8dkim Dr\xc5\xbeavama._NEWLINE_U svibnju 1801. godine pa\xc5\xa1a je zahtijevao od Sjedinjenih Dr\xc5\xbeava da uve\xc4\x87aju danak koji su pla\xc4\x87ale od 1796. za za\xc5\xa1titu njihovih trgovaca, na 83.000 USD. Zahtjev je bio odbijen, i pomorske snage su bile poslane iz Sjedinjenih Dr\xc5\xbeava da blokiraju Tripoli. Rat je potrajao \xc4\x8detiri godine. Amerikanci 1803. gube fregatu Philadelphia, zapovjednika (kapetana Williama Bainbridgea), a cijela posada biva zarobljena._NEWLINE_Najslikovitiji incident u ratu dogodio se kada je William Eaton poveo ekspediciju s ciljem da svrgne pa\xc5\xa1u i zamijeni ga njegovim starijim bratom koji je \xc5\xbeivio u egzilu, i koji je obe\xc4\x87ao da \xc4\x87e u slu\xc4\x8daju da do\xc4\x91e na vlast ispuniti sve zahtjeve Sjedinjenih Dr\xc5\xbeava. Eaton je na \xc4\x8delu raznovrsnog skupa od 500 ljudi mar\xc5\xa1irao pustinjom sve od Aleksandrije i, uz pomo\xc4\x87 ameri\xc4\x8dkih brodova, uspio zauzeti Dernu. Ubrzo zatim (3. lipnja 1805.) mir je bio zaklju\xc4\x8den, pa\xc5\xa1a je odustao od svojih zahtjeva, ali je dobio 60.000$ na ime otkupa za zarobljene Amerikance._NEWLINE_Godine 1815. uzimaju\xc4\x87i ranije uvrede kao razlog, kapetani Bainbridge i Stephen Decatur, na \xc4\x8delu ameri\xc4\x8dke eskadre, ponovo su posjetili Tripoli i prisilili pa\xc5\xa1u da se povinuje ameri\xc4\x8dkim zahtjevima.\n_START_SECTION_\nPrevlast Turske\n_START_PARAGRAPH_\nGodine 1835. Osmanlije su nadvladale u lokalnom gra\xc4\x91anskom ratu i uspjeli ponovo uspostaviti svoju prevlast. Poslije tog datuma Tripoli je bio pod neposrednom vla\xc5\xa1\xc4\x87u Porte. Ustanci 1842. i 1844. godine zavr\xc5\xa1ili su neuspjehom._NEWLINE_Nakon francuske okupacije Tunisa (1881.), Turci su uspostavili veliki garnizon u Tripoliju.\n_START_SECTION_\nTalijanski i engleski period do nezavisnosti\n_START_PARAGRAPH_\nItalija je dugo smatrala da Tripoli le\xc5\xbei unutar njene zone utjecaja, i da ima pravo da osigura red u dr\xc5\xbeavi. Pod izgovorom za\xc5\xa1tite svojih gra\xc4\x91ana u Tripoliju od turske vlade, Italija je 29. rujna 1911. objavila rat Turskoj kao i svoju namjeru da aneksira Tripoli. Dana 1. listopada 1911. u bitci kod Prevese, u europskom dijelu Turske, tri turska broda su uni\xc5\xa1tena. Nakon toga sklopljen je ugovor u Lausanni, Turska je priznala talijanski suverenitet nad teritorijem Tripolija, dok je kalifu bilo dozvoljeno da bude vrhovni religijski autoritet._NEWLINE_Tripoli je bio pod kontrolom Italije sve do 1943. kada su ga okupirale britanske snage koje su ga dr\xc5\xbeale do nezavisnosti Libije 1951. godine.'